
„Összhangban a környezettel” – NI Hungary Kft. Az NI Hungary Kft. környezeti politikája és annak hatása a vállalatnál dolgozók környezettudatosságára

A környezettudatosság fogalma bár már több évtizedes múlttal rendelkezik, általánosságban mégis elmondható, hogy a rövid távú gazdasági profit érdekek még mindig dominánsabban jelennek meg a döntéshozatalban, mind egyéni mind vállalati szinten. A fenntarthatóság felé történő elmozdulás érdekében pozitív hatást jelentene, ha a különböző ágazatok vállalatai tudatos lépéseket tennének annak érdekében, hogy csökkentsék a környezetre gyakorolt negatív hatásukat.
Általános célkitűzésem az volt, hogy teljes körű képet kapjak arról, hogy egy multinacionális vállalat körében mennyire élvez prioritást a környezettudatos tevékenység folytatása és ez a tevékenység milyen mértékben befolyásolja az adott vállalatnál dolgozók egyéni környezettudatosságát.
Kutatási munkám elején vizsgálom az NI Hungary Kft. debreceni telephelyének környezeti politikáját, a vonatkozó előírások betartását, a vállalat társadalmi felelősségvállalását. A kérdéskör jelentőségét az indokolja, hogy termelő vállalatként az üzemelés során nagy mennyiségű hulladék és veszélyes anyag keletkezik, amelyet úgy kell kezelni, hogy az a környezetre a lehető legkisebb terhet gyakorolja. Az általam vizsgált vállalaton belül egy külön csoport foglalkozik a jelentkező környezeti problémák megfelelő kiküszöbölésével, a környezeti terhelés csökkentésével
A fent említettek vizsgálatát követően elemzem a vállalat környezettudatos magatartásának hatását a debreceni telephely alkalmazottainak háztartására. Primer kutatást végeztem a dolgozók körében, annak a felmérésére, hogy az NI Hungary Kft. környezeti politikája, környezetközpontú irányítási rendszere, környezetvédelmi szabályrendszere és ezek betartatása milyen módon befolyásolta a vállalatnál dolgozók mentalitását, háztartásuk környezettudatosabbá tételét. Ennek kiderítésére kérdőívet készítettem, melyet a vállalat összes dolgozójának elküldtem és a dolgozatomban kiértékelem a visszaérkezett válaszok alapján.
A vizsgálat eredményeként rámutatok arra, hogy egy szervezet is működhet optimálisan és gazdaságosan a környezettudatosság vállalása mellett, akár nyereség realizálása mellett is és ez jelentős hatással bír az egyén környezettudatos magatartására.



